Novinar Južnih vesti Stefan Marković saslušan je u policiji po prijavi portparola Opštine Medijana Dušanke Kitanović, a policija je u stanici novinaru zatražila da otkrije izvor svojih informacija, koje je koristio za pisanje serije tekstova o malverzacijama u Medijani. Stručnjaci začuđeni čime se policija bavi u Nišu, a ističu da u novinarski izvor po zakonu niko ne sme da dira, pa ni policija.

Nakon brojnih tekstova o nepravilnostima u Medijani, gde su iz ove Opštine neretko i odbijali da komuniciraju sa medijima, sada su posegli za drugom taktikom, pa su podneli prijavu protiv novinara.

Novinaru je na teret stavljeno posedovanje ličnih podataka Kitanovićeve, iako ih je dobio od izvora, nikada ih nije javno objavio, već je te podatke koristio samo u svom radu.

Naime, Marković je tragom informacija i dokumenata koje je dobio od izvora tražio iz Opštine ugovore o radu zaposlenih, između ostalih i portparolke i bivše novinarke Dušanke Kitanović i vozača predsednika Opštine Nenada Gičevskog. Tražene ugovore Marković nikada nije dobio, ali je zato danas dobio poziv na saslušanje.

Saslušan je u Policijskoj stanici Medijana, koja je preko puta zgrade Opštine, a od Markovića je, između ostalog, traženo da otkrije svoj izvor, što je ovaj odbio. Markoviću tvrdi da mu je u policiji rečeno da se postupak vodi po nalogu Osnovnog tužilaštva.

Predsednik Nezavisnog udruženja novinara Srbije NUNS Slaviša Lekić podseća da po Zakonu o javnom informisanju novinar nije dužan da otkrije izvor, a novinari su u istom duhu zaštićeni i Krivičnim zakonom.

Obećanje poverljivosti je prosto jedna vrsta novinarske svete krave u koju ne sme da dira niko, pa ni policija - kaže Lekić.

Predsednik NUNS objašnjava da kad policajac traži od novinara da mu otkrije izvor, to je isto kao kad bi novinar tražio da mu policajac prepriča šta je juče raportirao svom šefu u Policijskoj stanici.

Novinari u mnogo čemu moraju biti istrajni i još istrajniji, ali čuvanje svojih izvora je taj neki uzvišeni zavet koji čuva profesiju i koji je čini mi se, drugi preduslov kako za slobodno bavljenje novinarstvom, a posebno za ostvarivanje prava javnosti da bude informisana o temama koje su od javnog interesa - naglašava Lekić.

Vučić šalje pisma svim penzionerima, ali saslušavaju novinara

(Ne)opravdanost samog slučaja gde se novinar prijavljuje i saslušava samo zato što poseduje nečiji podatak, ističe i Poverenik za informacije od javnog značaja i zaštitu podataka o ličnosti Rodoljub Šabić i podseća na pisma predsednika Srbije Aleksandra Vučića srpskim penzionerima.

Pazite, oni nisu reagovali u situaciji kada je Vučić dobio bazu podataka 1.750.000 penzionera, a reaguju zato što vaš kolega ima nečiji matični broj. Kompromitovana je baza podataka 5.200.000 ljudi na sajtu Agencije za privatizaciju. To je lakrdija - kaže Šabić.

Poverenik Šabić začuđen je čime se policija i tužilaštvo bave u Nišu i kako terete novinara.

Mogu hipotetički naravno, obrada podataka o ličnosti jeste krivično delo, ali ono je krivično delo i goni se po službenoj dužnosti samo onda kada je to uradilo službeno lice... Sve je to naravno neverovatno, sad je policija našla da se bavi time, a imala je 10.000 boljih razloga da se bavi - kaže Šabić.

Stara praksa, poznati "glumci"

Dušanka Kitanović je posao u Medijani dobila početkom ove godine mimo ikakvog konkursa.

Ipak, to joj nije prvi put da se tako zapošljava kod istog poslodavca, jer je 2013. godine posao u Opštini Medijana dobila na nameštenom konkursu.

Praksa spornog zapošljavanja nastavljena je i kasnije u Opštini Medijana, što je utvrdila i inspekcija. Međutim, uprkos nalogu inspekcije da se otpusti višak zaposlenih, Kocić je pronašao način da ih vrati na posao i to kroz program stručnog osposobljavanja.

Inače, novinari Južnih vesti su pisali o čitavom nizu problema i malverzacija u najvećoj niškoj opštini, od stupanja nekadašnjeg člana DS, sada SNS Nebojše Kocića ne njeno čelo. Samo mesec dana od kako je preuzeo funkciju, u ovoj Opštini "štelovan" je tender za solarna drva koja su postavljana širom Niša.

Ipak, to nije bio poslednji put da se raspisuju loši tenderi, pa su zbog javne nabavke Medijane za podzemne kontejnere u kojoj se favorizovao određeni ponuđač, Nišlije platile kaznu 120.000 dinara.

Pored toga, Kocić je službenu "škodu superb", o trošku građana koristio za vikendima, kasno uveče i prazničnim-neradnim danima.